Document ID: 32000D0025

Komisijos sprendimas
1999 m. gruodžio 16 d.
nustatantis išsamias Tarybos direktyvos 97/78/EB 9 straipsnio taikymo taisykles, kai produktai pasienio veterinarijos postuose perkraunami ir kai galutinė siuntų paskirtis yra importas į Europos bendriją, bei iš dalies keičiantis Komisijos sprendimą 93/14/EEB
(pranešta dokumentu Nr. C(1999) 4506)
(tekstas svarbus EEE)
(2000/25/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius produktų, patenkančių į Bendriją iš trečiųjų šalių, veterinarinių patikrinimų organizavimą [1], ypač į jos 9 straipsnio 2 dalį,
(1) kadangi yra svarbu, kad atsakingasis oficialiai paskirtas veterinarijos gydytojas pasienio veterinarijos poste gautų reikiamą informaciją apie produktų siuntas, kurios yra perkraunamos prieš įvežant jas į ES per kitą pasienio veterinarijos postą;
(2) kadangi reikia nurodyti laikotarpius, nuo kurių priklauso, kokius veterinarinius patikrinimus reikia atlikti;
(3) kadangi svarbu nurodyti, kad pasibaigus maksimaliam nurodytam laikotarpiui reikia atlikti visus nustatytus produktų siuntų veterinarinius patikrinimus;
(4) kadangi šiuo metu galiojančios siuntų perkrovimo pasienio veterinarijos postuose taisyklės yra pateiktos Komisijos sprendimo 93/14/EEB [2] 4 straipsnyje ir kadangi tas taisykles reikia panaikinti ir pakeisti šiame sprendime nustatytomis taisyklėmis;
(5) kadangi šiame sprendime pateiktos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Pateikiant patikrinti pasienio veterinarijos poste produktų siuntas, kurias numatyta perkrauti, atgabenus siuntą, už krovinį atsakingas asmuo turi pasienio oficialiai paskirtam veterinarijos gydytojui faksu ar kitomis kompetentingos institucijos nurodytomis ryšio priemonėmis pranešti numatomą siuntos iškrovimo laiką, paskirties vietos pasienio veterinarijos postą ir, esant reikalui, tikslią siuntos buvimo vietą.
2 straipsnis
Taikant Direktyvos 97/78/EB 9 straipsnio 1 dalies b punkto i papunkčio nuostatas:
- oro uoste nustatomas minimalus 12 valandų ir maksimalus 48 valandų laikotarpis,
- jūsų uoste nustatomas minimalus septynių dienų ir maksimalus 20 dienų laikotarpis.
3 straipsnis
Pasibaigus 2 straipsnyje nurodytam laikotarpiui, įvežimo pasienio veterinarijos poste reikia atlikti siuntų patikrinimus, kurie nurodyti Direktyvos 97/78/EB 4 straipsnyje.
4 straipsnis
Šiuo sprendimu panaikinamas Sprendimo 93/14/EEB 4 straipsnis.
5 straipsnis
Šis sprendimas įsigalioja 2000 m. sausio 1 d.
6 straipsnis
Šis sprendimas skirtas valstybėms narėms.
Priimta Briuselyje, 1999 m. gruodžio 16 d.

Labels: 3
17
5
6